মরী(৭)
নাইতোম পোকচবী মমোম্না মপাম মায়কৈ পাংলকপা ঙাইরুরি থোঙ্গাল থোক্তুনা।  লফুনা চাক্কৌরি ময়ামসু কৌনৈ হায়দুনা ।  উচিন নাচিন য়ৌরক্লে তম্ফাসনা ।
 মপি ইরা চেল্লী তম্ফা য়ুমদুদা মথন্তা লৈরবী মমাগী খনবদা।
 মচানা চৎখিবা মীৎয়েং থৎখিদ্রিফাও য়েংহৌই ইবেমহল।  (৩১-১২-২০১৯)
মরী (৮)
” থিরুরো থিরুরো , চত্তা চৎপিখ্রো হায়রিবনী , মীৎকাসে নারবনী।  পূশিল্লক্কদৌবা অমসিনা তাইবং সেবাৎনদুনা লৈরে মতূ থিনি হায়সু কাউরমাল্লে ।  হনুবী ঐনা থোংবা চাক্তু চাদ্রদি থিবোং থন্নদ্রে ।  ” ঙাঙনা ঙাঙনা খূত্তী লেপ্তে ঙাঙবী ।
 অনীদু নোক নোক্তুনা কারদা কাখৎখ্রে ।
 ” কৈদৌরে ঙসিগী কুরুক্ষেট্রগী পূংফমসি ঙনখৎলিবসিনা” নোকমি নোকমি তৌই ইবোচৌ ।  মখূৎনা পায়রকপা ঊকাবি ফ্রিং ফ্রিং চোংবা য়াউবা চেরংদু পিশিল্লী ঙাঙবীদা।
 ” ঐ শেম্বীরক্কেদা ঙাদুবুদি …চা অহাউবা অমা লোল্লক্কে হায়রদি । ”মাগী হৌনবী মীৎয়েংদুনি।
 ” লোন্থোক্কে , চাক থোংলিঙৈ চাসু লোন্থোক্কে। ”শাউরংননা হায় ঙাঙবী , মমায়দি হুৎ লৈশিনখি নোকফেৎ তৌখিবা চিনবালদু উখিদনবা ওইরম্বা তাই।  (৮-১-২০২০)
মরী (৯)
মমান্নবী তম্ফাগা প্রিয়া শিংজু চারি, নোকলি। মখোয়নিদনী লৈরিবা অদুবু প্রিয়াগী মমা মেম্মীনা অনীরক কৌবা তাদে।
 ” কৈ হায়গে মামা” প্রিয়ানা তারদুনা খুম্লকই।
 ” হোয় মামা” থোকখি।
 ” অসিগী ইরাং ফবী , চরাঙনবীসে অমুক লাক্লব্রা ?  ময়া ইহি হিগৎলদনা ।  মমা মপাদুনা মরোল অমা লাইরবদা নত্তে মচাসু ৱারক্তে ।  মচানুপীসে নোংঙানবদগী কাও থাবগুম থারে গাড়ী মচাসিগা। ” খোন্দু তপথরম্বদগী খরা হৌগৎলকই ।  থৌওইনরা হায়দি খঙদ্রে।
 “ও!  মদাউবু ফনা য়ারিনে। ” চীনদি পৈতক তৌখি।
 ” হোয় , নঙগী লুহোংবদু য়াওনীংবনী অদুবু …দাউ য়াদ্রে য়াওবা ফংদ্রে। ” মমিত্তী মেম্মীদা য়েংই ।
 মেম্মীদু লকক্না “উম” ।  (১১-১-২০২০)
মরী ( ১০)
খুম্লক্তে ।  অমুকসু কৌই ইবেমহলনা।
 ” করি হায়গে ইন্দোমচা ” হৈনীংদনা খুম্লকই ফমুংদগী।  কালেন নুংশাসু খাঙফম খঙদনা চাক্লি।
 ” ইন্দোমচা , ঙাইহাক লৈরগা লাকও … …অঙাংসিসু য়াদ্রে থাদোকপা। ” উইরুম উইরুম খুম্লকই।
 পুঙখায় অমরোম ওইরম্লনী , কৌই ইবেমহলনা।
 থোরকই তন্দে মান্দে মীৎ ফাক্লি ফাক্লি।
 “সে সে নঙনা কৈনাহনবীগী শিংজু পামজবদুদা লৈরুরিনী , হৈসু য়াউরিবনী মিৎ শিংনবা চাশিল্লু। ” ঙাঙনা ঙাঙনা হুমাং তৈথোকই।
 ইবেমহল হুমাং তৈথোক তৈথোক্না ফিরৈদগী চিঠি পুথোক্তুনা পী।  বিমোলাদো হায়ফেৎ চিংনৈ ইবেমহল না হুমাং তৈথোকপদা তারক্ত্রিবা মীৎকী পি খরা য়াওখিবরা হায়না।  (২৫-০১-২০২০)
মরী (১১)
থোইবী চঙখিবগা কোন্থোঙদগী থম্বাল চঙলকই।  অলু ইরোনবা ফনেক , লৈহাউ মচুগী খুদৈ মতেক কুচুনে কুমেন্নে কনানা থাজগনী চহী ৮০ তানখৎলক্লিবনী থম্বাল ।  শাজৌনা লোন্না খল্লী ।
 ” য়ারে , থক্ত্রসু ” খোন কল্লপ।  থবক কনখৎলি শাজৌ।
 তুমিন্না চঙখি থম্বাল ।  চা গ্লাস অমা পুরগা থোরকই।
 ” চাসি থকপিরো হান্না , ঈংখ্রনি । ” চঙখিগে তৌই চাদু থম্লম্লগা।
 ” অদু ওইরগনা পুরক্লোদনা সিদা ” তপথরকই খোঞ্জেলদু।
 থম্বালদু তপ্লি তপ্লি চঙখি চা লৌবা।  (১৫-০৪-২০২০)
মরী (১২)
থোকখ্রে হোবে হোবে মপুরোইবা।  থবা অৱাংগী য়ুমথংনবি মচেম্মদা ফোন তৌই।  মাসু চৎকনি শোরাত্তু পূং অমা তাবা দুৱায়দা চৎমিন্নসি হায়নরে।
 ” ঐ লম্বীদা লৈরে । পূঙ্খায়মুক লৈরদি য়ৌরক্লনী।  ফৈজোম পুময়াৎ লৌথোক্লম্মু শোরাৎ চৎনবা, তরা চৎপী অচোইবদুসু য়েংলম্মু। ” ফোন থমখ্রে।
 পুময়াৎ ফৈজোম লৌথোক্লে।  ফক মথক্তা লেংয়ান দুসু থম্লে।
 পৈসা অচোইবসু য়াওরে।  ঙাইহাক লৈরগা মপুরোইবা ঙাঙ ঙাঙদুনা চঙলকই।
 থবা খুমদে।  ৱা মচেৎ অমত্তা ঙাঙদে ।
 থবানা পূথোক্তুনা থম্লিবা ফিদু তনহোং হোংলগা থোকখি ।  থবা তপ্না সোফাদা ফমথৈ ।  (০৭-০৮-২০২০)